ก.ล.ต.จัด “บิ๊กคลีนนิ่งเดย์” ปราบเหี้ยนมาร์เก็ตติ้ง 6 โบรกฯ 11 ราย!
ก.ล.ต.จัด “บิ๊กคลีนนิ่งเดย์” ปราบเหี้ยนมาร์เก็ตติ้ง 6 โบรกฯ 11 ราย!
20 ต.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ลงโทษผู้แนะนำการลงทุน 11 ราย สังกัดบริษัทหลักทรัพย์ 6 แห่ง ฐานแสวงหาประโยชน์จากผู้ลงทุนโดยอาศัยโอกาสในการปฏิบัติงานจากการติดต่อชักชวนลูกค้าซื้อหุ้น IPO และหุ้นนอกตลาด โดยได้รับส่วนแบ่งผลประโยชน์จากเงินส่วนต่างของราคาเสนอขายให้ลูกค้า
โดยก.ล.ต.ตรวจพบและขอข้อมูลจากบริษัทหลักทรัพย์เพื่อทำการตรวจสอบเพิ่มเติมพบว่าผู้แนะนำการลงทุน 10 ราย จากบริษัทหลักทรัพย์ 5 แห่ง ได้แก่ 1) บล.โนมูระ พัฒนสิน  2) บล.กสิกรไทย 3) บล.โกลเบล็ก 4) บล.เมย์แบงก์ กิมเอ็ง (ประเทศไทย) และ 5) บล.เออีซี ติดต่อชักชวนและเสนอขายหุ้นที่เสนอขายต่อประชาชนครั้งแรก (IPO) ให้แก่ลูกค้าหลายราย โดยผู้แนะนำการลงทุนเหล่านั้นได้รับส่วนแบ่งจากการซื้อขายและเสนอขายหุ้น ทำให้ลูกค้าได้รับความเสียหายจากการจ่ายเงินค่าซื้อหุ้นแล้ว แต่ไม่ได้หุ้นหรือไม่มีหุ้นดังกล่าวอยู่จริง
นอกจากนี้ ก.ล.ต.ได้รับรายงานข้อร้องเรียนของลูกค้าจาก บล.บัวหลวง และตรวจสอบเพิ่มเติมพบว่า ผู้แนะนำการลงทุนด้านตลาดทุนรายนายชานนท์ บุญเนย์ ได้ติดต่อชักชวนให้ลูกค้าซื้อหุ้นนอกตลาดของบริษัทมหาชนแห่งหนึ่ง โดยอ้างว่าจะเข้าจดทะเบียนซื้อขายในตลาดหลักทรัพย์ฯ โดยนายชานนท์ได้รับส่วนแบ่งจากการเสนอขาย แต่หุ้นดังกล่าวไม่ได้ขออนุญาตเสนอขายหลักทรัพย์และไม่ได้เข้าจดทะเบียนในตลาดหลักทรัพย์ฯ ตามคำกล่าวอ้าง ทำให้ลูกค้าได้รับความเสียหาย
การกระทำของผู้แนะนำการลงทุนทั้ง 11 รายดังกล่าว เป็นการไม่ปฏิบัติหน้าที่หรือให้บริการด้วยความซื่อสัตย์สุจริต โดยแสวงหาประโยชน์จากผู้ลงทุนโดยอาศัยโอกาสในการปฏิบัติงาน หรือฝ่าฝืนประกาศคณะกรรมการกำกับตลาดทุน ก.ล.ต. จึงสั่งพักการให้ความเห็นชอบเป็นผู้แนะนำการลงทุนของบุคคลทั้ง 11 ราย ดังต่อไปนี้
ผู้แนะนำการลงทุน สังกัด บล. โนมูระ พัฒนสิน 4 ราย ได้แก่ 
1) นางสาวณปภัช ต่อศิริกุลฑล ผู้แนะนำการลงทุนด้านตลาดทุน พักการให้ความเห็นชอบ 2 ปี
2) นางสาววาสนา สมศักดิ์ ผู้แนะนำการลงทุนด้านหลักทรัพย์ พักการให้ความเห็นชอบ 1 ปี 6 เดือน
3) นางสาวกิตติมา เครือฟู  ผู้แนะนำการลงทุนด้านตลาดทุนและผู้วางแผนการลงทุน พักการให้ความเห็นชอบ 8 เดือน
4) นางสาวสุพรรณี สุดสวาสดิ์ ผู้แนะนำการลงทุนด้านหลักทรัพย์และผู้วางแผนการลงทุน พักการให้ความเห็นชอบ 1 ปี
ผู้แนะนำการลงทุน สังกัด บล. กสิกรไทย 3 ราย ได้แก่
5) นางสาวเมธาวดี ถนอมธรรม  ผู้แนะนำการลงทุนด้านตลาดทุน พักการให้ความเห็นชอบ 1 ปี
6) นางสาวจุฑามาส แซ่ลิ้ม ผู้แนะนำการลงทุนด้านตลาดทุน พักการให้ความเห็นชอบ 4 เดือน
7) นายณัฐกานต์ ทรัพย์เย็น  ผู้แนะนำการลงทุนด้านตลาดทุน พักการให้ความเห็นชอบ 4 เดือน
ผู้แนะนำการลงทุนสังกัดบริษัทหลักทรัพย์อื่น ๆ 4 ราย ได้แก่
8) ผู้แนะนำการลงทุนด้านหลักทรัพย์ สังกัด บล.โกลเบล็ก รายนายกิตติ จงสมจิตต์ พักการให้ความเห็นชอบ 1 ปี
9) ผู้แนะนำการลงทุนด้านตลาดทุน สังกัด บล.เมย์แบงก์ กิมเอ็ง รายนางสาวนุจรี โชคชัยกตัญญู พักการให้ความเห็นชอบ 8 เดือน แต่บริษัทได้สั่งพักการปฏิบัติหน้าที่ของนางสาวนุจรีแล้วเป็นเวลา 6 เดือน ก.ล.ต. จึงสั่งพักการให้ความเห็นชอบอีก 2 เดือน
10) ผู้แนะนำการลงทุนด้านตลาดทุนและผู้วางแผนการลงทุน สังกัด บล.เออีซี รายนางสาวปิยนุช บุญประเสริฐ พักการให้ความเห็นชอบ 8 เดือน แต่บริษัทได้สั่งพักการปฏิบัติหน้าที่ของนางสาวปิยนุชแล้วเป็นเวลา 3 เดือน ก.ล.ต.จึงสั่งพักการให้ความเห็นชอบอีก 5 เดือน
11) ผู้แนะนำการลงทุนด้านตลาดทุน สังกัด บล.บัวหลวง รายนายชานนท์ บุญเนย์ พักการให้ความเห็นชอบ 6 เดือน
ทั้งนี้ การสั่งพักการให้ความเห็นชอบเป็นผู้แนะนำการลงทุนในรายที่ 1, 2 และ 11 มีผลนับตั้งแต่วันที่ 18 ต.ค.59 ในรายที่ 3 ถึง 10 มีผลนับตั้งแต่วันที่ 21 ต.ค.59
ก.ล.ต.ระบุอีกว่า ผู้แนะนำการลงทุนต้องไม่ใช้โอกาสในการปฏิบัติหน้าที่ แสวงหาประโยชน์จากผู้ลงทุน ไม่ว่าผู้ลงทุนจะยินยอมหรือไม่ก็ตาม ซึ่งหาก ก.ล.ต. ตรวจพบการกระทำผิดจะดำเนินการลงโทษอย่างเคร่งครัด